Elisa Kolk

Elisa Kolk (sündinud 14. juulil 1997 Tartus) on eesti poplaulja ja laulukirjutaja. 2022. aastast on ta kasutanud esinejanime Elysa.

Elulugu

Haridus
2015. aastal lõpetas ta Tartu I Muusikakoolis klassikalise laulu eriala. 2016. aastal lõpetas ta Tartu Tamme Gümnaasiumi.

Looming

Elisa Kolk osales juba esimestel eluaastatel lastelauluvõistlustel. 9-aastaselt asus ta laulmist õppima Tartu I Muusikakooli lauluerialal, mille ta ka lõpetas. 13-aastaselt avaldas ta esimese enda kirjutatud loo. 2014. aasta alguses alustas Kolk koostööd kitarrist Mart Abroga, kellega koos hakati andma akustilisi kontserte üle Eesti.

2015. aastal avaldas Elisa Kolk singli "Superlove", kus lõi kaasa ka Uku Suviste ja mille produtsent on Vahur Valgmaa. Ta võistles selle lauluga Eurovisiooni eelvoorus Eesti Laul 2015 ja tuli kolmandale kohale.

Ta on osalenud sellistes telesaadetes nagu "Eesti Laul 2015", "Nädalalõpp Kanal 2-ga", "Klipijaht" ja "Me armastame Eestit", "Su nägu kõlab tuttavalt". 2015. aasta suvel töötas ta Kanal 2 "Suvereporteri" ilmateadustajana. 2016. aastast mängis Elisa Kolk teleseriaalis "Köök".

2016. aasta septembris valmisid koostöös muusikaprodutsent Vahur Valgmaaga lugu "Silence the Sirens" ja selle muusikavideo. 2017. aasta mais avaldas Elisa Kolk oma esimese rahvusvahelise singli "Amora" (produtsent Vahur Valgmaa). Loo avaldas Norra plaadifirma Ghost Town.

2017. aastast tegutseb Elisa peamiselt Ameerika Ühendriikides Los Angeleses.

2018. aastal ilmus singel "Hunter". 2019. aastal avaldas ta singli "Dark of the Night", mis valmis koostöös produtsent Vahur Valgmaaga. Laulude autorid on Elisa Kolk ja Shelley Segal. "Dark of the Night" on miksinud üks maailma parimaid miksijaid Jaycen Joshua. Vokaalid on teinud Chris TEK O'Ryan, kes on töötanud lauljatega nagu Justin Bieber, Mariah Carey, Nicki Minaj jpt.

2020. aastal ilmus singel "Undercover" ja selle muusikavideo.

2022. aastal esines Elisa Kolk konkursil Eesti Laul 2022. Ta kandis seal lavanime ELYSA ja esitas laulu "Fire", mille kaasautorid olid Linnea Deb, Ellen Benediktson, Andreas Stone ja Indrek Rahumaa. 
Elysa jäi finaalis kolmandaks .
Samal aastal ilmusid temalt veel kaks uut singlit: videosingel "Vertigo", mis sündis koostöös Vahur Valgmaaga ja "Öö kuumuses" , mille kaasautoriteks olid Stig Rästa, Vallo Kikas ja Victor Crone. Lugu sündis Faar Music stuudios. 

2023. aastal võttis Elisa Kolk (nimega ELYSA) osa konkursist Eesti Laul 2023. Tema esitatud laulu "Bad Philosophy" kaasautorid olid Stig Rästa, Vallo Kikas, Anne Gudrun Michaelsen ja Alex Ghinea. Elysa laul sai 11. koha .

Singlid

 "Mis ootab ees" 2015
 "Sündinud tulest" (koos Alen Vezikuga) 2015
 "Superlove" 2014
 "You Did it" 2015
 "Stay Stop" 2015
 "Mis ootab ees" 2015
 "Silence the Sirens" 2016
 "Green Light" 2016
 "Amora" 2017
 "Famous" 2018
 "Hunter" 2018
 "Dark of the Night" 2019
 "Real Girls" 2020
 "Undercover" 2020
 "Fire" 2022
 "Vertigo" 2022
 "Öö kuumuses" 2022
 "Bad Philosophy" 2023

Viited

Välislingid 
 Elu24: Külas käis imekaunis Elisa Kolk
 Elu24: Elu24 live'ist otse ilmatüdrukuks: Elisa Kolkile pakuti tööd
 Ohmygossip: Uudishimu nurk: Külaliseks lauljatar Elisa Kolk
 Buduaar: Päeva look: Elisa Kolk
 Elu24: Elisa Kolk ja Kristjan Kasearu teevad värskes ja kuumas muusikavideos romantikat

Eesti lauljad
Eesti muusikud
Sündinud 1997